Du har mulighed for at begrænse din ene datters arv, så hun alene modtager sin tvangsarv efter dig. Hvis du ikke er gift, og du efterlader dig to børn, vil tvangsarven til hver af børnene være 1/8 af din formue. Den samlede tvangsarv er nemlig ¼ af formuen. Du kan ikke undgå, at din datter skal have sin tvangsarv. Hvis du vil begrænse hendes arv til tvangsarven, skal du oprette et testamente. I testamentet skal du samtidig tage stilling til, hvad der skal ske med den del af arven, din datter skulle have haft, hvis du ikke havde begrænset hende til tvangsarven. Du kan helt frit bestemme, hvad der skal ske med denne del af arven. Du kan for eksempel vælge, at din anden datter, barnebarnet, en nabo eller en velgørende forening skal arve. Du kan i testamentet også bestemme, at arven efter dig skal tilfalde dine arvinger som deres særeje. Dermed skal de ikke dele den deres ægtefælle i forbindelse med en eventuel skilsmisse. Ubehageligt møde Da begge dine døtre skal arve efter dig, er de nødt til at forholde sig til hinanden i et eller andet omfang, når du er afgået ved døden. Hvis du vil forsøge at undgå eller i hvert fald begrænse en ubehagelig situation, kan du i testamentet bestemme, at dit bo skal behandles som et bobestyrerbo. En bobestyrer er en advokat, som typisk har speciale i dødsbobehandling. Du har endda mulighed for i testamentet at bestemme, hvilken advokat der skal behandle dit bo. På den måde kan du sikre, at det er en advokat, du er tryg ved. Du kan samtidig bestemme, at din beslutning om, at boet skal behandles som et bobestyrerbo hos en bestemt advokat, ikke skal være til hinder for, at arvingerne kan skifte privat, hvis betingelserne i øvrigt er opfyldt. Det kan jo være, at dine døtre finder hinanden og ønsker at behandle boet selv, og så vil det være ærgerligt, hvis de ikke har mulighed for det. Hvis bare et af dine børn ikke ønsker et privat skifte, kan de anmode om, at boet udleveres til bobestyrerbo. Jeg vil anbefale dig at kontakte en advokat med henblik på oprettelse af testamente.